  Анжелика Тихонова корреспондент Удмуртиын 165 адямиез «Бадӟым утялскон» («Генеральная уборка») ӵектос улсын уже интыязы ини. Со сярысь элькун тӧролэн но кивалтэтлэн пресс-службазы ивортэ. Элькунамы астэ ачид нимаз висъян режим азьланьтӥське. Соин валче сяме пырем субботникъёсты ортчытыны луонлык ӧвӧл. Озьы муниципал огазеяськонъёсын ужлы кулэяськись адямиослы вакчи дырлы огкылъёсъя ужан интыос кылдытӥзы. Уже басьтэм муртъёс мер интывылъёсты утялтозы. Пусъем, нырысь ик уже куто кронавирусъя югдур сэрен ужзэс ыштэм адямиосты. Ижкарын, Сарапулын, Воткаын, Глазкарын но Можгаын ог 400 пала адямиез уже кутыны чаклало Ижкарын 92 адямиез уже интыязы ини. Нош оглом шоркарын 250 муртлы уж сётыны чаклало. Соосты нылпи площадкаосты, нюлэсъёсты утялтон уже кыско. Озьы ик дугдылон интыосты, кенеръёсты, сюрес пусъёсты, гуждоръёсты, мер интывылъёсты эсеп куронъёсъя тупато. Можгаын вакансиос быризы ини. Уже 25 адямиез кутӥзы. Кызьы вераз Можгалэн тӧроез Михаил Трофимов, ужасьёс карысь мер интывылъёсысь но урамъёсысь жуг-жагез утялто. Куинь нунал ӵоже соос тямыс мер интыосты (урамъёсты) чылкытатӥзы, оглом 106 сюрс квадрат метр быдӟа. Эшшо ужасьёс кулэ луизы на ке, Можгаысь калыкез уже интыянъя центре вазиськозы. Воткаын 13 адямилы уж сётӥзы. Соос карысь жуг-жагез бичало, писпуосты тӧдьмало, пандусъёсты, ярдурысь парапетъёсты буяло. Глазкарын 14 адямиез интыязы, но арня пумозь эшшо 26 муртэ кутыны чаклало на. Сарапулын 21 адями ужа ини. Кулэ на эшшо сомында ик. Сарапулын вакансия пумысен 21 адями вазиськиз ини. Адямиос уж борды мыло-кыдо басьтӥсько. Котырез умой каронъя управление ужасьёсты карысь сюресъёс вылысь жобез утялтонэ, Сарапулысь пусйымон интыосысь но мукет мер интывылъёсысь синпелетъёсты, ӟусъёсы буян уже кыско Александр Ессен, Сарапул карлэн тӧроезУже интыяськыны юанъёсын вазиськыны луэ: Глазкарын: 8 (34141) 3-39-50 телефон номеръя калыкез уже интыянъя центре яке 8 (34141) 5-54-60 номеръя администрациысь кадръёсъя ёзэтэ; Воткаын: 8 (34145) 5-29-23 номеръя «ВГЭС» предприятие; Сарапулын: 8 (34147) 2-57-83 номеръя котырез умой каронъя управление; Можгаын: 8 (34139) 3-22-66 номеръя калыкез уже интыянъя центре; Ижкарын: 41-43-69 номеръя Октябрь ёрослэн администрацияз, 41-45-38 номеръя Первомай ёрослэн администрацияз, 41-44-73 номеръя Устинов ёрослэн администрацияз, 41-44-33 номеръя Ленин ёрослэн администрацияз, 41-43-50 номеръя Индустри ёрослэн администрацияз. Тодэ вайытом, озьы ик «Бадӟым утялскон» ӵектос улсын Ижкарын, Сарапулын, Глазкарын, Воткаын но Можгаын мер транспорт дугдылон интыосты, сюресъёсты, подъездъёсты, корка котыръёсты, мер интывылъёсты тазато.  Тегъёс: Мерлык Ижкар Удмуртия благоустройство коронавирус уж  